Eugenius episcopus, servus servorum Dei, dilectis in Christo filiabus, Elisabeth, abbatissæ de Crisenone, ejusque sororibus tam præsentibus quam futur is, regularem vitam professis in perpetuum. Quoniam sine veræ cultu religionis, nec caritatis unitas potest subsistere, nec Deo gratum exhiberi officium, expedit apostolicæ auctoritati religiosas personas diligere, et earum loca pia protectione munire. Eapropter, dilectæ in Christo filiæ, venerabilis fratris nostri Hugonis, Autissiodorensis episcopi, precibus inclinati vestris justis postulationibus clementer annuimus, et præfatum locum in quo divino mancipatæ estis obsequio, sub beati Petri et nostra protectione suscipimus, et præsentis scripti privilegio communimus, statuentes ut quascumque possessiones, quæcumque bona in præsentiarum juste et canonice possidetis, aut in futurum concessione pontificum, liberalitate regum, largitione principum, oblatione fidelium, seu aliis justis modis, præstante Domino, poteritis adipisci, firma vobis, vestrisque succedentibus et illibata permaneant. In quibus hæc propriis duximus exprimenda vocabulis: molendina de Cren; in episcopatu Senonensi, decimam de Chasciaco; furnum Autissiodori cum vineis; vineas Varziaci; territorium de Luciaco; grangiam de Nertennaco cum territorio suo; in episcopatu Nivernensi monasterium de Firmitate, in quo congregationem sororum vestrarum posuistis, et ad usus earumdem sororum quidquid Hugo de Limo et Petronilla, uxor ejus, Seguinus et Agnes, uxor ejus, Ogerus et Christiana uxor ejus de jure suo vobis dederunt in villa quæ dicitur Lunum, in Luguen, in Chalma, in Coenni, in Suenci, in Tribus-Aquis, in Cigoniis, in Chassennis et in Ruenni; decimam quam Guillelmus Carolus et ejus uxor ad Linum habuerunt; decimam partem piscium clusæ Guillelmi comitis ad Disisam. Præfatum vero monasterium de Firmitate sub regimine et obedientia vestra semper consistat. Decernimus ergo ut nulli omnino hominum liceat prænominatum locum temere perturbare, ut supra, page 327. Ego EUGENIUS, catholicæ ecclesiæ episcopus, S. (Suivent les noms des cardinaux.) Datum Laterani, per manum Roberti, sanctæ Romanæ ecclesiæ presbyteri, cardinalis et cancellarii, XIIII calendas februarii, indictione VIII, Incarnationis Dominicæ anno M. CXLV; pontificatus vero domini Eugenii III, papæ, anno primo.